Tiener skiet glo sibbe, toe homselfFoto bloot ter illustrasie. (Foto: Facebook / Alaska State Troopers) ŉ 15-jarige seun van Alaska in die VSA het vermoedelik drie van sy sibbe doodgeskiet voordat hy die vuurwapen op homself gerig het. Luidens internasionale berigte is die skietery, wat by ŉ huis noord van Fairbanks plaasgevind het, Dinsdag net voor 16:20 by die polisie in Alaska aangemeld. Beamptes van die Alaska State Troopers wat na die toneel ontbied is, het die liggame van vier kinders by dié huis aangetref. Hulle was onderskeidelik vyf, agt, 15 en 17 jaar oud. Nog drie sibbe, almal onder sewe, is ongedeerd in die huis gevind. Volgens die polisie het die 15-jarige seun vermoedelik drie van sy sibbe en toe homself geskiet, berig The Associated Press. Die ouers was glo nie tuis toe die tragiese gebeure ontvou het nie. Tim DeSpain, woordvoerder van die Alaska State Troopers, sê die ondersoek na die voorval duur voort. Die motief is in dié stadium onduidelik. DeSpain het aan Anchorage Daily News gesê die vuurwapen wat gebruik is, was ŉ “familievuurwapen”. Hy het egter nie gesê hoe die seun toegang tot die vuurwapen gekry het of waar dit gebêre was nie. Die kinders se liggame is intussen na die staatslykshuis vir ŉ nadoodse ondersoek gestuur. Die kantoor vir kinderbeskermingsdienste is ook van die voorval in kennis gestel.